title: 2011/551/ЕС, Евратом: Решение на Европейския парламент от 10 май 2011 година относно освобождаването от отговорност във връзка с изпълнението на бюджета на Изпълнителната агенция за образование, аудиовизия и култура за финансовата 2009 година

text:
               27.9.2011

               BG

               Официален вестник на Европейския съюз

               L 250/75

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на бюджета на Изпълнителната агенция за образование, аудиовизия и култура за финансовата 2009 година
   (2011/551/ЕС, Евратом)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2009 година (1),

               —

               като взе предвид окончателните годишни отчети на Европейския съюз за финансовата 2009 година (SEC(2010) 963 – C7-0211/2010) (2),

               —

               като взе предвид окончателните годишни отчети на Изпълнителната агенция за образование, аудиовизия и култура за финансовата 2009 година,

               —

               като взе предвид доклада на Комисията относно последващите мерки към освобождаването от отговорност във връзка с изпълнението на бюджета за финансовата 2008 година (COM(2010) 650) и работните документи на службите на Комисията, придружаващи този доклад (SEC(2010) 1437 и SEC(2010) 1438),

               —

               като взе предвид съобщението на Комисията от 2 юни 2010 г., озаглавено „Обобщение на резултатите от управлението на Комисията през 2009 г.“ (COM(2010) 281),

               —

               като взе предвид годишния доклад на Комисията до органа по освобождаване от отговорност във връзка с изпълнението на бюджета, относно вътрешните одити, проведени през 2009 година (COM(2010) 447), и работния документ на службите на Комисията, придружаващ този доклад (SEC(2010) 994),

               —

               като взе предвид доклада на Сметната палата относно годишните отчети на Изпълнителната агенция за образование, аудиовизия и култура за финансовата 2009 година, придружен от отговорите на Агенцията (3),

               —

               като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (4),

               —

               като взе предвид препоръката на Съвета от 15 февруари 2011 г. относно освобождаването от отговорност на изпълнителните агенции за изпълнението на бюджета за финансовата 2009 година (05893/2011 – C7-0054/2011),

               —

               като взе предвид членове 274, 275 и 276 от Договора за ЕО, член 17, параграф 1 от Договора за ЕС, членове 317, 318 и 319 от Договора за функционирането на Европейския съюз, както и членове 179а и 180б от Договора за Евратом,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), изменен с регламенти (ЕО, Евратом) № 1995/2006 (6) и (ЕО) № 1525/2007 (7) на Съвета, и по-специално членове 55, 145, 146 и 147 от него,

               —

               като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (8), и по-специално член 14, параграф 3 от него,

               —

               като взе предвид Регламент (ЕО) № 1653/2004 на Комисията от 21 септември 2004 г. относно стандартен Финансов регламент за изпълнителните агенции съгласно Регламент (ЕО) № 58/2003 на Съвета относно установяването на статута на изпълнителните агенции, отговарящи за някои задачи по управлението на програмите на Общността (9), и по-специално член 66, параграфи 1 и 2 от него,

               —

               като взе предвид Решение 2005/56/ЕО на Комисията от 14 януари 2005 г. за създаване на Изпълнителна агенция за образование, аудиовизия и култура за управлението на действие на Общността в областта на образованието, аудиовизията и културата в прилагане на Регламент (ЕО) № 58/2003 на Съвета (10),

               —

               като взе предвид член 76 от своя правилник и приложение VI към него,

               —

               като взе предвид доклада на комисията по бюджетен контрол и становищата на другите заинтересовани комисии (A7-0134/2011),

               A.

               като има предвид, че съгласно член 17, параграф 1 от Договора за ЕС Комисията изпълнява бюджета и управлява програми и съгласно член 317 от Договора за функционирането на Европейския съюз тя извършва това на своя собствена отговорност, в сътрудничество с държавите-членки, в съответствие с принципа на стабилното финансово управление,

               1.

               Освобождава от отговорност директора на Изпълнителната агенция за образование, аудиовизия и култура във връзка с изпълнението на бюджета на агенцията за финансовата 2009 година.

               2.

               Представя своите забележки в резолюцията, която е неразделна част от решенията относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел III — Комисия.

               3.

               Възлага на своя председател да предаде настоящото решение, заедно с решението за освобождаване от отговорност във връзка с изпълнението на бюджета на Европейския съюз за финансовата 2009 година, раздел III — Комисия, както и резолюцията, която е неразделна част от тези решения, на директора на Изпълнителната агенция за образование, аудиовизия и култура, на Съвета, на Комисията, на Съда на ЕС и на Сметната палата, както и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ L 69, 13.3.2009 г.,

      (2)  ОВ C 308, 12.11.2010 г., стр. 1.

      (3)  ОВ C 338, 14.2.2010 г., стр. 65.

      (4)  ОВ C 308, 12.11.2010 г., стр. 129.

      (5)  ОВ L 248, 16.9.2002 г., стр. 1.

      (6)  ОВ L 390, 30.12.2006 г., стр. 1.

      (7)  ОВ L 343, 27.12.2007 г., стр. 9.

      (8)  ОВ L 11, 16.1.2003 г., стр. 1.

      (9)  ОВ L 297, 22.9.2004 г., стр. 6.

      (10)  ОВ L 24, 27.1.2005 г., стр. 35.


title: Решение 2008/651/ОВППС/ПВР на Съвета от 30 юни 2008 година за подписване, от името на Европейския съюз, на Споразумението между Европейския съюз и Австралия относно обработката и предаването на произхождащи от Европейския съюз резервационни данни за пътниците (PNR данни) от въздушни превозвачи на Австралийската митническа служба

text:
               8.8.2008

               BG

               Официален вестник на Европейския съюз

               L 213/47

         РЕШЕНИЕ 2008/651/ОВППС/ПВР НА СЪВЕТА
   от 30 юни 2008 година
   за подписване, от името на Европейския съюз, на Споразумението между Европейския съюз и Австралия относно обработката и предаването на произхождащи от Европейския съюз резервационни данни за пътниците (PNR данни) от въздушни превозвачи на Австралийската митническа служба
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално членове 24 и 38 от него,
   като има предвид, че:

               (1)

               На 28 февруари 2008 г. Съветът реши да упълномощи председателството, подпомагано от Комисията, да започне преговори за споразумение между Европейския съюз и Австралия относно обработката и предаването на произхождащи от Европейския съюз резервационни данни за пътниците (PNR данни) на Австралийската митническа служба. Тези преговори преминаха успешно и бе изготвен проект за споразумение.

               (2)

               Настоящото споразумение съдържа подробни гаранции относно защитата на PNR данните, предавани от Европейския съюз и отнасящи се до пътнически полети до и от Австралия.

               (3)

               Австралия и Европейският съюз периодично ще извършват преглед на изпълнението на споразумението, за да могат страните, в светлината на този преглед, да предприемат каквито действия считат за необходими.

               (4)

               Споразумението следва да бъде подписано, при условие че бъде сключено на по-късна дата.

               (5)

               Член 15, параграф 2 от споразумението предвижда, че то ще се прилага временно, считано от датата на подписването му. Следователно държавите-членки следва да осигурят действие на разпоредбите му от тази дата в съответствие със съществуващото национално законодателство. За тази цел при подписване на споразумението ще бъде направена декларация,

         РЕШИ:
   Член 1
   Одобрява се подписването, от името на Европейския съюз, на Споразумението между Европейския съюз и Австралия относно обработката и предаването на произхождащи от Европейския съюз резервационни данни за пътниците (PNR данни) от въздушни превозвачи на Австралийската митническа служба, при условие че въпросното споразумение бъде сключено.
   Текстът на споразумението е приложен към настоящото решение.
   Член 2
   Председателят на Съвета е упълномощен да посочи лицето(ата), оправомощено(и) да подпише(ат) споразумението от името на Европейския съюз, при условие че то бъде сключено.
   Член 3
   Съгласно член 15, параграф 2 от споразумението разпоредбите на последното се прилагат временно в съответствие със съществуващото национално законодателство, считано от датата на подписването му до неговото влизане в сила. Приложената декларация относно временното прилагане трябва да бъде направена при подписването.

      Съставено в Брюксел на 30 юни 2008 година.

            За Съвета

            Председател

         D. RUPEL

   ПРИЛОЖЕНИЕ
   Декларация, която трябва да бъде направена от името на Европейския съюз при подписването на Споразумението между Европейския съюз и Австралия относно обработката и предаването на произхождащи от Европейския съюз резервационни данни за пътниците (PNR данни) от въздушни превозвачи на Австралийската митническа служба

      „Настоящото споразумение, доколкото не дерогира или не изменя законодателството на ЕС или на неговите държави-членки, до влизането си в сила ще се прилага временно и добросъвестно от държавите-членки в рамките на съществуващото им национално законодателство.“

    ---documentbreak---

               8.8.2008

               BG

               Официален вестник на Европейския съюз

               L 213/49

         ПРЕВОД
   СПОРАЗУМЕНИЕ
   между Европейския съюз и Австралия относно обработката и предаването на произхождащи от Европейския съюз резервационни данни за пътниците (PNR данни) от въздушни превозвачи на Австралийската митническа служба
   ЕВРОПЕЙСКИЯТ СЪЮЗ
   от една страна, и
   АВСТРАЛИЯ
   от друга страна,
   В ЖЕЛАНИЕТО СИ за ефективно предотвратяване и борба срещу тероризма и свързаните с него престъпления, както и другите тежки транснационални престъпления, включително организираната престъпност, като средство за защита на техните демократични общества и общи ценности,
   КАТО ОТЧИТАТ, че обменът на информация е важен елемент в борбата срещу тероризма и свързаните с него престъпления, както и другите тежки транснационални престъпления, включително организираната престъпност, и че в този контекст използването на резервационни данни за пътниците (PNR данни) е важно средство,
   КАТО ОТЧИТАТ, че за опазването на обществената сигурност и за целите на правоприлагането следва да се установят правила за предаването на произхождащи от Европейския съюз резервационни данни за пътниците от въздушни превозвачи на Австралийската митническа служба,
   КАТО ОТЧИТАТ значимостта на предотвратяването и борбата срещу тероризма и свързаните с него престъпления, както и другите тежки транснационални престъпления, включително организираната престъпност, при същевременно зачитане на основните права и свободи, особено неприкосновеността на личния живот и защитата на данните,
   КАТО ОТЧИТАТ, че законодателството, политиката и принципите на Европейския съюз и Австралия относно защитата на данните имат обща основа и че някои разлики в прилагането на тези принципи не следва да възпрепятстват сътрудничеството между Европейския съюз и Австралия по силата на настоящото споразумение,
   КАТО ВЗЕХА ПРЕДВИД член 17 от Международния пакт за граждански и политически права относно правото на неприкосновеност на личния живот,
   КАТО ВЗЕХА ПРЕДВИД член 6, параграф 2 от Договора за Европейския съюз относно зачитането на основните права, и по-специално основните права на неприкосновеност на личния живот и защита на личните данни,
   КАТО ВЗЕХА ПРЕДВИД съответните разпоредби на Закона за митниците от 1901 г. (Британската общност), и по-специално раздел 64AF от него, според който, ако им бъде поискано, всички международни оператори на пътнически въздухоплавателни линии, извършващи полети до, от или през Австралия, са задължени да предоставят на Австралийската митническа служба резервационни данни за пътниците по специален начин и в специална форма, доколкото такива данни се събират и се съдържат в системите за резервация и контрол при излитане на въздушния превозвач, както и Закона за митническата администрация от 1985 г. (Британската общност), Закона за миграцията от 1958 г. (Британската общност), Закона за престъпността от 1914 г. (Британската общност), Закона за неприкосновеността на личния живот от 1988 г. (Британската общност) и Закона за свободата на информацията от 1982 г. (Британската общност),
   КАТО ОТБЕЛЯЗВАТ ангажимента на Европейския съюз да гарантира, че пред въздушните превозвачи със системи за резервация и системи за контрол при излитане и/или с резервационни данни за пътниците, обработени в рамките на ЕС, не съществуват ограничения за спазването на австралийското законодателство относно предаването на произхождащи от Европейския съюз PNR данни на Австралийската митническа служба по силата на настоящото споразумение,
   КАТО ПОТВЪРЖДАВАТ, че настоящото споразумение не представлява прецедент за бъдещи разисквания или преговори между Европейския съюз и Австралия или между която и да е от страните и която и да е държава относно обработката и предаването на произхождащи от Европейския съюз PNR данни или какъвто и да било друг вид данни,
   В СТРЕМЕЖА СИ да засилят и насърчат сътрудничеството между страните в духа на партньорството ЕС—Австралия,
   СЕ СПОРАЗУМЯХА ЗА СЛЕДНОТО:
   Член 1
   Определения
   За целите на настоящото споразумение:

               а)

               „Страни“ означава Европейския съюз (ЕС) и Австралия;

               б)

               „Споразумение“ означава настоящото споразумение и приложението към него, включително измененията на същото, които страните договарят от време на време. Позоваването на настоящото споразумение е „споразумението между ЕС и Австралия относно резервационните данни за пътниците“;

               в)

               „Въздушни превозвачи“ означава въздушните превозвачи, които имат системи за резервация и/или резервационни данни за пътниците, обработвани на територията на държавите-членки на ЕС, и които извършват международни пътнически полети до, от или през Австралия;

               г)

               „Митници“ означава Австралийската митническа служба;

               д)

               „Резервационни данни за пътниците“ (PNR данни) означава съдържащият се в системите за резервация на въздушните превозвачи запис на изискванията за пътуване за всеки пътник, в който се съдържа цялата необходима информация, за да могат резервациите да бъдат обработени и контролирани от резервиращите и от участващите въздушни превозвачи;

               е)

               „Австралийска система за резервационни данни за пътниците“ означава системата за резервационни данни за пътниците, която митниците трябва да използват след изтичането на преходния период, посочен в член 4, параграф 1, за обработка на произхождащи от Европейския съюз резервационни данни за пътниците, предавани от въздушни превозвачи на митниците съгласно споразумението, както е посочено в точка 11 от приложението;

               ж)

               „Система за резервация“ означава системите за резервация и контрол при излитане на даден въздушен превозвач;

               з)

               „Обработка“ означава всяка операция или поредица от операции, извършвани със или без автоматични средства по отношение на личните данни, като събиране, записване, организиране, съхранение, адаптиране или промяна, извличане, консултиране, употреба, разкриване чрез предоставяне, разпространяване или друга форма на предоставяне, равняване или комбиниране, блокиране, изтриване или унищожаване на данни;

               и)

               „Произхождащи от ЕС резервационни данни за пътниците“ означава резервационни данни за пътниците, предавани на митниците съгласно настоящото споразумение;

               й)

               „Тежко престъпление“ означава престъпно деяние, което подлежи на максимално лишаване от свобода от най-малко четири години или на по-тежко наказание.

         Член 2
   Обхват
   1.   Австралия гарантира, че митниците обработват произхождащите от ЕС резервационни данни за пътниците в съответствие с настоящото споразумение.
   2.   ЕС гарантира, че пред въздушните превозвачи не съществуват ограничения за спазването на австралийското законодателство относно предаването на произхождащи от ЕС резервационни данни за пътниците на митниците по силата на настоящото споразумение.
   Член 3
   Адекватност
   Спазването на настоящото споразумение от страна на митниците представлява, по смисъла на приложимото законодателство на ЕС за защита на данните, адекватно равнище на защита на произхождащите от ЕС резервационни данни за пътниците, предавани на митниците за целите на настоящото споразумение.
   Член 4
   Начин на достъп
   1.   По отношение на произхождащите от Европейския съюз резервационни данни за пътниците митниците правят преход към използването на австралийската система за резервационни данни за пътниците, посочена в член 1, буква е), не по-късно от две години от датата на подписване на настоящото споразумение. По време на този преходен период се счита, че позоваванията на предаването на резервационни данни за пътниците в настоящото споразумение включват достъпа до резервационни данни за пътниците от страна на митниците в съответствие със съществуващата система, описана в параграф 2.
   2.   По време на преходния период митниците използват своята съществуваща система за резервационни данни за пътниците, която не съхранява резервационни данни за пътниците, освен в случаите, свързани с проверката при пристигане на летището или ако е извършено престъпно деяние. Съществуващата система позволява онлайн-достъп в реално време до съдържащите се в системите за резервация на авиокомпаниите видове данни, посочени в точка 9 от приложението.
   Член 5
   Ограничение на целите за обработка на произхождащите от ЕС резервационни данни за пътниците
   1.   Обработката от страна на митниците на произхождащите от ЕС резервационни данни за пътниците и друга лична информация, извлечена от тях, е строго ограничена до целите на предотвратяване и борба срещу:

               i)

               тероризма и свързаните с него престъпления;

               ii)

               тежките транснационални престъпления, включително организираната престъпност;

               iii)

               бягство от задържане или от арест за престъпленията, описани по-горе.

         2.   Произхождащите от ЕС резервационни данни за пътниците могат също така да бъдат обработвани въз основа на всеки отделен случай, когато това е необходимо за защитата на жизненоважните интереси на субекта на данните или на други лица, по-специално по отношение на риска от смърт или сериозни увреждания на субекта на данните или на други лица, или значителен риск за общественото здраве, особено в съответствие с изискванията на международно признати стандарти като Международните здравни правила на Световната здравна организация (2005 г.).
   3.   Освен това произхождащите от ЕС резервационни данни за пътниците могат също така да бъдат обработвани въз основа на всеки отделен случай, когато нареждане на съда или австралийското законодателство изрично изисква такава обработка за целите на надзора и отчетността на публичната администрация, включително във връзка с изисквания по силата на Закона за свободата на информацията от 1982 г. (Британската общност), Закона на комисията по правата на човека и равните възможности от 1986 г. (Британската общност), Закона за неприкосновеността на личния живот от 1988 г. (Британската общност), Закона за генералния одитор от 1997 г. (Британската общност) или Закона за омбудсмана от 1976 г. (Британската общност). Ако бъдещи изменения на австралийското законодателство, нотифицирани от Австралия съгласно член 6, разширят обхвата на произхождащите от Европейския съюз резервационни данни за пътниците, които трябва да бъдат обработвани в съответствие с член 5, параграф 3, ЕС може да приложи разпоредбите на членове 10 и 13.
   Член 6
   Информация за законодателството, отнасящо се до споразумението
   Митниците консултират ЕС относно приемането на всякакво австралийско законодателство, пряко свързано със защитата на произхождащите от ЕС резервационни данни за пътниците съгласно настоящото споразумение.
   Член 7
   Защита на личните данни на физическите лица
   1.   Австралия осигурява система, до която физическите лица имат достъп независимо от своята националност или държава на пребиваване за целите на проверка и корекция на личната си информация. Видовете защита, предоставени на произхождащите от ЕС резервационни данни за пътниците, които се съхраняват от австралийските правителствени органи и агенции по силата на Закона за неприкосновеността на личния живот от 1988 г. (Британската общност), се прилагат независимо от националността или държавата на пребиваване на физическото лице.
   2.   Митниците обработват произхождащите от ЕС резервационни данни за пътниците, които са получили, и третират лицата, за които се отнася тази обработка, в стриктно съответствие със стандартите за защита на данните, посочени в настоящото споразумение, и с приложимото австралийско законодателство, без дискриминация, по-специално въз основа на националността или държавата на пребиваване.
   Член 8
   Нотифициране на физически лица и на обществеността
   Митниците правят обществено достъпна, в това число за пътуващите, информацията относно обработката на PNR данни, включително обща информация за правомощията, въз основа на които ще се събират данните, причината за събирането на данните, защитата, която ще бъде осигурена за данните, начина и степента, до която тези данни могат да бъдат разкривани, съществуващите процедури за корекция, както и информация за контакти за лицата, които имат въпроси или притеснения.
   Член 9
   Съвместен преглед на изпълнението
   Австралия и ЕС периодично извършват съвместен преглед на изпълнението на настоящото споразумение, включително на гаранциите относно защитата и сигурността на данните, с оглед взаимно осигуряване на ефективното прилагане на споразумението. При прегледа ЕС се представлява от Генерална дирекция „Правосъдие, свобода и сигурност“ на Европейската комисия, включително представители на органите за защита на данните и на правоприлагащите органи, а Австралия се представлява от служител или длъжностно лице на австралийското правителство, по целесъобразност, или от служител, който страните взаимно се договарят да посочат. ЕС и Австралия определят съвместно подробния ред и условия за извършване на прегледите.
   Член 10
   Разрешаване на спорове
   Всеки спор, възникнал между страните по настоящото споразумение по отношение на неговото тълкуване, прилагане или изпълнение, се разрешава чрез консултация или преговори между страните, а не се отнася за разрешаване до трета страна или до съд.
   Член 11
   Изменения и преразглеждане на споразумението
   1.   Страните могат да се договорят в писмена форма да изменят настоящото споразумение. Всяко изменение влиза в сила само след като страните изпълнят всички необходими вътрешни изисквания и от датата, която страните договорят.
   2.   Страните могат да преразгледат условията на споразумението четири години след подписването му. Независимо от този срок, в случай че в Европейския съюз бъде въведена система за резервационни данни за пътниците, настоящото споразумение се преразглежда, ако и когато това би улеснило функционирането на системата за резервационни данни за пътниците на Европейския съюз или изпълнението на настоящото споразумение.
   3.   В случай на преразглеждане Австралия полага максимални усилия да улесни функционирането на системата за резервационни данни за пътниците на Европейския съюз.
   Член 12
   Спиране на потоците от данни
   1.   Компетентните органи на държавите-членки на ЕС могат да упражнят съществуващите си правомощия, за да спрат потоците от данни към митниците с цел защита на физическите лица или по отношение на обработката на техните лични данни, ако съществува значителна вероятност, че стандартите за защита, изложени в настоящото споразумение, се нарушават, ако има основателни причини да се вярва, че митниците не предприемат или няма да предприемат подходящи и своевременни мерки за разрешаване на съответния случай и продължаването на предаването на данни би довело до непосредствен риск от нанасяне на сериозна вреда на субектите на данните.
   2.   Компетентните органи на държавата(ите)-членка(и) на ЕС предприемат разумни усилия в дадените обстоятелства, за да известят митниците и да им дадат възможност за отговор, както следва: всяко спиране се предшества от нотификация, предоставяща достатъчно дълъг срок, през който митниците и съответните компетентни органи на държавата(ите)-членка(и) на ЕС полагат усилия да намерят решение на въпроса; ЕС нотифицира на Австралия всяко такова решение. ЕС съобщава на Австралия за всяко решение за упражняване на правомощия съгласно настоящия член.
   3.   Всяко спиране се прекратява веднага щом стандартите за защита бъдат гарантирани в задоволителна степен за Австралия и за съответните компетентни органи в държавите-членки на ЕС и Австралия нотифицира ЕС за това.
   Член 13
   Прекратяване на споразумението
   1.   Всяка страна има право да прекрати настоящото споразумение по всяко време с нотификация по дипломатически път. Прекратяването поражда действие деветдесет (90) дни от датата на нотификацията до другата страна.
   2.   Независимо от прекратяването на настоящото споразумение всички произхождащи от ЕС резервационни данни за пътниците, които се съхраняват от компетентните австралийски органи по силата на настоящото споразумение, продължават да се обработват в съответствие с посочените в него стандарти за защита на данните.
   3.   Настоящото споразумение и всички произтичащи от него задължения, различни от задължението по член 13, параграф 2, изтичат и престават да пораждат действие седем години след датата на подписването му, освен ако страните взаимно се договорят да го заменят с друго.
   Член 14
   Отсъствие на дерогация от законодателството
   Настоящото споразумение не дерогира законодателството на Австралия, на Европейския съюз или неговите държави-членки. Настоящото споразумение не създава, нито предоставя каквото и да е право или преимущество на което и да е друго лице или частно или публично образувание, нито каквото и да е средство за правна защита, различно от изрично посочените в настоящото споразумение.
   Член 15
   Влизане в сила; временно прилагане; езици
   1.   Настоящото споразумение влиза в сила на първия ден от месеца, следващ датата, на която страните са разменили нотификации, посочващи, че са изпълнили съответните си вътрешни процедури за целта.
   2.   Настоящото споразумение се прилага временно от датата на подписването му.
   3.   Съставено в Брюксел на тридесети юни две хиляди и осма година в два оригинала на английски език. Споразумението се съставя също на български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки и шведски език, като страните одобряват тези езикови версии с размяна на дипломатически ноти. Веднъж одобрени, текстовете на тези езици са еднакво автентични.

         ЗА ЕВРОПЕЙСКИЯ СЪЮЗ

         ЗА АВСТРАЛИЯ

   ПРИЛОЖЕНИЕ
   Обработка на произхождащи от ЕС резервационни данни за пътниците от страна на Австралия

               1.

               Митниците изискват произхождащи от ЕС резервационни данни за пътниците само за пътниците, пътуващи до, от или през Австралия. Това обхваща пътниците, преминаващи транзитно през Австралия със или без визи. Произхождащите от ЕС резервационни данни за пътниците, до които митниците имат достъп, обхващат всички резервационни данни за пътниците, при които маршрутът на пътуването на дадения пътник или нормалният маршрут на определени полети посочва местоназначение или престой в Австралия.

         Разкриване на произхождащи от ЕС резервационни данни за пътниците
   Разкриване в рамките на австралийското правителство

               2.

               Митниците разкриват произхождащи от ЕС резервационни данни за пътниците единствено за целите, посочени в член 5, параграф 1 от споразумението, в Австралия на австралийските правителствени органи и агенции, изброени в списъка към настоящото споразумение, чиито функции са пряко свързани с член 5 от споразумението.

               3.

               Списъкът може да бъде изменян с размяна на дипломатически ноти между страните, за да обхване:

                           i)

                           всички органи и агенции, правоприемници на вече изброените в списъка; и

                           ii)

                           всички нови органи и агенции, създадени след датата на влизане в сила на настоящото споразумение,

                     чиито функции са пряко свързани с член 5, параграф 1 от споразумението.

               4.

               Произхождащите от ЕС резервационни данни за пътниците се разкриват единствено на изброените в списъка органи, когато това е необходимо в отговор на конкретно писмено искане и въз основа на всеки отделен случай. В съответствие с параграфи 7 и 8 митниците предоставят произхождащи от ЕС резервационни данни за пътниците само след оценка доколко конкретното искане е уместно в рамките на целите на настоящото споразумение. Митниците водят регистър на разкриванията.

               5.

               Митниците не разкриват масиви от резервационни данни за пътниците, произхождащи от ЕС, на изброените в списъка органи, освен ако произхождащите от ЕС резервационни данни за пътниците са били направени анонимни по такъв начин, че да не може да се идентифицира субектът на данните. Тези анонимни данни се обработват от изброените в списъка органи само за статистически цели, за задълбочен анализ и анализ на тенденциите, за дългосрочни проучвания и за създаване на профили във връзка с целите, посочени в член 5, параграф 1 от настоящото споразумение. Митниците в никакъв случай не разкриват на изброените в списъка органи масиви от следните произхождащи от ЕС резервационни данни за пътниците:

                           iv)

                           име(на);

                           vi)

                           други имена в резервационните данни за пътниците, включително брой пътници;

                           vii)

                           цялата налична информация за контакти (включително информация за лицето източник);

                           xvii)

                           общи бележки, включително друга допълнителна информация (Other Supplementary Information (OSI), специална служебна информация (Special Service Information (SSI) и специална информация във връзка със служебно запитване (Special Service Request (SSR), доколкото съдържа данни, способстващи за идентифицирането на физически лица; и

                           xviii)

                           всякакви събрани данни за предварителна обработка на пътниците (Advance Passenger Processing (APP) или предварителна информация за пътниците (Advance Passenger Information (API).

         Разкриване на правителствата на трети държави

               6.

               Митниците разкриват произхождащи от ЕС резервационни данни за пътниците само на конкретните правителствени органи на трети държави, чиито функции са пряко свързани с целите, посочени в член 5, параграф 1 от споразумението. Всяко такова разкриване се извършва въз основа на всеки отделен случай, по необходимост, за целите на предотвратяване и борба срещу престъпните деяния, посочени в член 5, параграф 1 от споразумението. Митниците водят регистър на тези разкривания.

         Разкриване — Закон за митническата администрация от 1985 г. (Британската общност)

               7.

               Всяко разкриване съгласно точки 2—6 се извършва освен това в съответствие с раздел 16 от Закона за митническата администрация от 1985 г. (Британската общност) и със Закона за неприкосновеността на личния живот от 1988 г. (Британската общност), които, взети заедно, предвиждат всяко лице, орган или агенция, на които се разкрива лична информация, да не използват или разкриват информацията за цел, различна от тази, за която им е била предоставена.

               8.

               При разкриването на произхождащи от ЕС резервационни данни за пътниците на австралийските правителствени органи или на правителствените органи на трети държави съгласно раздел 16 от Закона за митническата администрация от 1985 г. (Британската общност), митниците посочват на получателя следната информация като условие за разкриването:

                           i)

                           че произхождащите от ЕС резервационни данни за пътниците не трябва да бъдат разкривани допълнително без разрешение от страна на митниците, което разрешение митниците не предоставят, освен за целите на член 5, параграф 1 от споразумението, или в случай че става въпрос за австралийското правителство, от органи съгласно член 5, параграф 2 или 3 от споразумението;

                           ii)

                           че получателят трябва да третира тези произхождащи от ЕС резервационни данни за пътниците като чувствителна от гледна точка на правоприлагането и поверителна лична информация за субекта на данните;

                           iii)

                           освен в спешни ситуации, при които животът или физическата безопасност на субекта на данните или на други лица е под заплаха, че получателят трябва да прилага спрямо произхождащите от ЕС резервационни данни за пътниците стандарти за защита на данните, равностойни на посочените в споразумението, включително по отношение на срока на съхранение на данните.

         Видове събирана информация

               9.

               Видове произхождащи от ЕС резервационни данни за пътниците, които се събират:

                           i)

                           код за локализиране на резервационните данни за пътниците;

                           ii)

                           дата на резервация/издаване на билета;

                           iii)

                           дата(и) на заплануваното пътуване;

                           iv)

                           име(на);

                           v)

                           налична информация за чести пътувания и съответни преимущества (напр. безплатни билети, настаняване в по-висока класа и пр.);

                           vi)

                           други имена в резервационните данни за пътниците, включително брой пътници;

                           vii)

                           цялата налична информация за контакти (включително информация за лицето източник);

                           viii)

                           цялата налична информация за плащането/фактурирането (без други данни за транзакцията, свързани с кредитна карта или сметка, които нямат връзка с пътуването);

                           ix)

                           маршрут на пътуването за конкретни резервационни данни за пътниците;

                           x)

                           пътническа агенция/пътнически агент;

                           xi)

                           информация за споделяне на кода;

                           xii)

                           разделена информация;

                           xiii)

                           пътнически статус на пътника (включително потвърждения и резервационен статус);

                           xiv)

                           информация за билета, включително номер, еднопосочни билети и цена на билета (Automated Ticket Fare Quote);

                           xv)

                           пълна информация за багажа;

                           xvi)

                           информация за мястото, включително номер на мястото;

                           xvii)

                           общи бележки, включително друга допълнителна информация (Other Supplementary Information (OSI), специална служебна информация (Special Service Information (SSI) и специална информация във връзка със служебно запитване (Special Service Request (SSR);

                           xviii)

                           всякакви събрани данни за предварителна обработка на пътниците (Advance Passenger Processing (APP) или предварителна информация за пътниците (Advance Passenger Information (API);

                           xix)

                           всички промени във времето в резервационните данни за пътниците, изброени в подточки от i) до xviii).

               10.

               Част от PNR данните (напр. за расовия или етнически произход, политическите възгледи, религиозните или философски убеждения, членството в синдикати, здравето или сексуалния живот на лицето) са винаги чувствителни („чувствителни произхождащи от ЕС данни“). Митниците филтрират всички такива чувствителни произхождащи от ЕС данни и ги изтриват без каквато и да било по-нататъшна обработка.

         Предаване на произхождащи от ЕС резервационни данни за пътниците

               11.

               Митниците работят в сътрудничество с отделните въздушни превозвачи, за да гарантират, че изискванията за предаване на произхождащи от ЕС резервационни данни за пътниците са разумни и съразмерно строги, както и че съответстват на необходимостта от осигуряване на своевременност, точност и пълнота на произхождащите от ЕС резервационни данни за пътниците.
               При нормални обстоятелства митниците изискват първоначално предаване на произхождащите от ЕС резервационни данни за пътниците 72 часа преди определеното по график излитане, както и най-много пет рутинни предавания на произхождащи от ЕС резервационни данни за пътниците за конкретен полет. Независимо от този 72-часов срок митниците имат право освен това да изискват ad hoc предавания на информация по метода „push“, когато това е необходимо, за да се реагира на конкретна заплаха за полет, група полети, маршрут или при други обстоятелства, свързани с целите, посочени в член 5, параграф 1 от настоящото споразумение. При упражняването на това правомощие митниците действат благоразумно и съразмерно със сериозността на ситуацията.

         Съхраняване на данните

               12.

               Митниците съхраняват произхождащите от ЕС резервационни данни за пътниците за не повече от три и половина години от датата, на която получат PNR данните, след което данните могат да бъдат архивирани за още две години. Достъп до архивираните PNR данни се разрешава въз основа на всеки отделен случай за целите на разследване.

               13.

               Независимо от разпоредбите на точка 12 не е необходимо всички произхождащи от ЕС резервационни данни за пътниците, направени анонимни от митниците, да бъдат архивирани, но във всеки случай се съхраняват от митниците или от други органи и агенции за срок, не по-дълъг от пет и половина години от датата, на която митниците са ги получили.

               14.

               Митниците унищожават произхождащите от ЕС резервационни данни за пътниците в края на този срок, освен ако се отнася до случай по точка 15.

               15.

               Данните, свързани с текущо съдебно производство или с наказателно разследване, могат да бъдат съхранявани до приключване на съдебното производство или разследването. Въпросът със съхраняването на данните ще се разглежда като част от прегледа, извършван в съответствие с член 11 от настоящото споразумение.

         Достъп до и корекция на данните
   Защита на неприкосновеността на личния живот

               16.

               Законът за неприкосновеността на личния живот от 1988 г. (Британската общност) урежда събирането, използването, съхранението и разкриването, сигурността, достъпа и променянето на лична информация, притежавана от повечето австралийски правителствени органи и агенции. Митниците попадат в обхвата на разпоредбите на този закон и са длъжни да го спазват при работата с произхождащи от ЕС резервационни данни за пътниците.

         Разкриване на PNR данни и информация

               17.

               PNR данните, предоставени от дадено лице или от негово име, се разкриват на това лице в съответствие със Закона за неприкосновеността на личния живот и със Закона за свободата на информацията от 1982 г. (Британската общност). Митниците не трябва да разкриват PNR данни на обществеността, с изключение на субектите на данните или на техните представители в съответствие с австралийското законодателство. Исканията за достъп до личната информация, съдържаща се в резервационните данни за пътниците, предоставени от отправилото искането лице, могат да се подават до митниците.

         Мерки за защита на данните — Закон за неприкосновеността на личния живот от 1988 г. (Британската общност)

               18.

               Всяка лична информация, съхранявана от митниците, която се явява „лична информация“ по смисъла и за целите на Закона за неприкосновеността на личния живот, трябва да отговаря на изискванията на Закона за неприкосновеността на личния живот за защита на такава информация. Митниците трябва да спазват Закона за неприкосновеността на личния живот при работата с PNR информация, по-специално що се отнася до събирането, използването, съхранението, сигурността, достъпа, променянето и разкриването на всички такива данни.

               19.

               Лицата могат да подават молби относно начина, по който митниците работят с техните PNR данни, направо до митниците и след това, в съответствие със Закона за неприкосновеността на личния живот, до комисаря по въпросите на неприкосновеността на личния живот.

         Мерки за защита на данните — одити на спазването на изискванията за неприкосновеност на личния живот

               20.

               Независимият комисар на Австралия по въпросите на неприкосновеността на личния живот може да извършва разследвания относно спазването на Закона за неприкосновеността на личния живот от страна на различните органи и агенции, както и да наблюдава и разследва степента на спазване на този закон от страна на митниците.

               21.

               Съгласно Закона за неприкосновеността на личния живот митниците са предприели подходящи мерки, за да може службата на комисаря по въпросите на неприкосновеността на личния живот да извършва редовни официални одити по всички аспекти на политиките и процедурите за използване, работа със и достъп до произхождащи от ЕС резервационни данни за пътниците. Освен това митниците имат своя собствена вътрешна програма за одит, целяща гарантирането на най-високи равнища на защита на информацията за пътниците и на произхождащите от ЕС резервационни данни за пътниците.

         Мерки за защита на данните — Закон за свободата на информацията от 1982 г. (Британската общност)

               22.

               Митниците попадат в обхвата на разпоредбите на Закона за свободата на информацията, който ги задължава да разкриват документи на всяко лице, поискало това, освен ако трябва да се спазят изключенията и освобождаванията, съдържащи се в този закон. Законът изисква решенията за освобождаване да се вземат въз основа на всеки отделен случай. Законът за свободата на информацията предвижда редица освобождавания, целящи защитата на чувствителна информация, включително освобождавания за документи, засягащи националната сигурност, отбраната, международните отношения, правоприлагането, защитата на обществената сигурност и неприкосновеността на личния живот. Митниците информират ЕС относно всяко решение за публично разкриване на произхождащите от ЕС резервационни данни за пътниците съгласно Закона за свободата на информацията в срок от един месец след вземане на решението.

               23.

               Исканията за корекция на резервационни данни за пътниците, съдържащи се в базата данни на митниците, могат да се подават направо до митниците съгласно Закона за свободата на информацията или Закона за неприкосновеността на личния живот.

         Други мерки за защита — Закон за омбудсмана от 1976 г. (Британската общност)

               24.

               Пътниците във въздушния транспорт имат право да подадат жалба до омбудсмана на Британската общност относно третирането им от страна на митниците при преминаване на границите, съгласно Закона за омбудсмана от 1976 г. (Британската общност).

         Мерки за сигурност на PNR данните, прилагани от митниците

               25.

               Митниците продължават да прилагат следните мерки за сигурност на данните:

                           i)

                           достъпът до PNR данни е ограничен до минимален брой служители в рамките на митниците, конкретно упълномощени от главния изпълнителен директор на митниците да обработват PNR данни съгласно Закона за митниците от 1901 г. (Британската общност); и

                           ii)

                           въвежда се система за всеобхватна физическа и електронна сигурност на PNR данни, т.е. компютърна система и мрежа, която:

                                       а)

                                       изолира PNR данните от общата среда в митниците и е отделена от всички други системи и мрежи с информационни технологии на митниците;

                                       б)

                                       е разположена на сигурно място с ограничен достъп в митниците в Австралия; и

                                       в)

                                       изисква сигурни, включващи проверка на различни нива, потребителски имена за достъп до резервационните данни за пътниците.

         Принудително изпълнение

               26.

               Австралийското законодателство предвижда административни, граждански и наказателни принудителни изпълнителни мерки, включително правото на всеки субект на данните на достъп до административна или съдебна защита в случаите на нарушение на австралийските закони и правила за неприкосновеност на личния живот и на неразрешено разкриване на информация. Така например Законът за престъпността от 1914 г. (Британската общност), Законът за държавната служба от 1999 г. (Британската общност), Законът за митническата администрация от 1985 г. (Британската общност), Законът за австралийската федерална полиция от 1979 г. (Британската общност) и вътрешните дисциплинарни кодекси на органите и агенциите, изброени в приложения списък, предвиждат за случаите на нарушение наказания, стигащи до и включващи лишаване от свобода.

         Сътрудничество

               27.

               С цел стимулиране на полицейското и съдебно сътрудничество митниците насърчават предаването на аналитична информация, произхождаща от PNR данни, от компетентните австралийски правителствени органи на полицейските и съдебни органи на съответните държави-членки на ЕС и по целесъобразност на Европол и Евроюст след оценка от страна на австралийското правителство на адекватността на мерките за защита на данните, прилагани в юрисдикциите на ЕС.

         Списък към приложението
   Следните органи и агенции са изброени по азбучен ред за целите на точка 2 от настоящото приложение:

               1.

               Австралийска комисия по въпросите на престъпността;

               2.

               Австралийска организация за сигурност и разузнаване;

               3.

               Австралийска федерална полиция;

               4.

               Главна прокуратура на Британската общност; и

               5.

               Отдел за имиграция и гражданство.


title: 2011/194/ЕС: Решение на Съвета от 7 март 2011 година за сключването на Женевското споразумение за търговията с банани между Европейския съюз и Бразилия, Колумбия, Коста Рика, Еквадор, Гватемала, Хондурас, Мексико, Никарагуа, Панама, Перу и Венецуела и на Споразумението за търговията с банани между Европейския съюз и Съединените американски щати

text:
               4.4.2011

               BG

               Официален вестник на Европейския съюз

               L 88/66

         РЕШЕНИЕ НА СЪВЕТА
   от 7 март 2011 година
   за сключването на Женевското споразумение за търговията с банани между Европейския съюз и Бразилия, Колумбия, Коста Рика, Еквадор, Гватемала, Хондурас, Мексико, Никарагуа, Панама, Перу и Венецуела и на Споразумението за търговията с банани между Европейския съюз и Съединените американски щати
   (2011/194/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               Съгласно Решение 2010/314/ЕС на Съвета (1) Женевското споразумение за търговията с банани между Европейския съюз и Бразилия, Колумбия, Коста Рика, Еквадор, Гватемала, Хондурас, Мексико, Никарагуа, Панама, Перу и Венецуела, както и Споразумението за търговията с банани между Европейския съюз и Съединените американски щати бяха подписани от името на Съюза съответно на 31.5.2010 г. и 8.6.2010 г. при условие на сключването им на по-късна дата.

               (2)

               Посочените две споразумения следва да бъдат одобрени,

         ПРИЕ НАСТОЯЩОТО РЕШЕНИЕ:
   Член 1
   Одобряват се следните споразумения:

               а)

               Женевското споразумение за търговията с банани между Европейския съюз и Бразилия, Колумбия, Коста Рика, Еквадор, Гватемала, Хондурас, Мексико, Никарагуа, Панама, Перу и Венецуела (2) („Женевското споразумение“);

               б)

               Споразумението за търговията с банани между Европейския съюз и Съединените американски щати (3) („Споразумението ЕС—САЩ“).

         Член 2
   Председателят на Съвета е оправомощен да посочи лицето/лицата, оправомощено(и) да извърши(ат) от името на Съюза нотифицирането, предвидено в параграф 8, буква а) от Женевското споразумение и в параграф 6 от Споразумението ЕС—САЩ, за да се изрази съгласието на Съюза да бъде обвързан с посочените споразумения.
   Член 3
   Настоящото решение влиза в сила в деня на приемането му.

      Съставено в Брюксел на 7 март 2011 година.

            За Съвета

            Председател

         CZOMBA S.

      (1)  ОВ L 141, 9.6.2010 г., стр. 1.

      (2)  ОВ L 141, 9.6.2010 г., стр. 3.

      (3)  ОВ L 141, 9.6.2010 г., стр. 6.


title: 2009/1010/ПВР: Решение на Управителния съвет на Европол от 4 юни 2009 година относно условията, свързани с обработката на данни въз основа на член 10, параграф 4 от Решението за Европол

text:
               29.12.2009

               BG

               Официален вестник на Европейския съюз

               L 348/1

      РЕШЕНИЕ НА УПРАВИТЕЛНИЯ СЪВЕТ НА ЕВРОПОЛ

   от 4 юни 2009 година
   относно условията, свързани с обработката на данни въз основа на член 10, параграф 4 от Решението за Европол
   (2009/1010/ПВР)
   УПРАВИТЕЛНИЯТ СЪВЕТ НА ЕВРОПОЛ,
   като взе предвид Решението на Съвета за създаване на Европейска полицейска служба (Европол) от 6 април 2009 г. (1) (наричано по-нататък „Решението за Европол“), и по-специално член 10, параграф 4 от него,
   като има предвид, че:

               (1)

               Задача на Управителния съвет, действайки по предложение на директора и след консултация със съвместния надзорен орган, е да определя условията за обработка на данните, за да определи дали тези данни са свързани със задачите на Европол и могат да бъдат включени в една от неговите системи за обработка на информация, по-конкретно що се отнася до достъпа до данните и използването им, както и до сроковете за съхранението и заличаването им.

               (2)

               Като приема настоящото решение Управителният съвет трябва да вземе предвид принципите на Конвенцията на Съвета на Европа за защита на лицата по отношение на автоматичната обработка на лични данни от 28 януари 1981 г. и Препоръка № R(87)15 на Комитета на министрите на Съвета на Европа от 17 септември 1987 г., уреждаща използването на лични данни в полицейския сектор.

               (3)

               Решението на Управителния съвет се представя на Съвета за одобрение,

         ПРИЕ СЛЕДНОТО РЕШЕНИЕ:
   Член 1
   Определения
   По смисъла на настоящото решение:

               а)

               „лични данни“ означава всяка информация за идентифицирано или подлежащо на идентифициране физическо лице: подлежащо на идентифициране физическо лице е лице, което може да бъде идентифицирано пряко или непряко, по-специално чрез идентификационен номер или един или повече специфични признаци, отнасящи се до неговата физическа, физиологическа, психологическа, умствена, икономическа, културна или социална самоличност;

               б)

               „обработка на лични данни“ означава всяка операция или набор от операции, извършвани със или без автоматични средства по отношение на лични данни, като събиране, запис, организиране, съхранение, адаптиране или промяна, извличане, консултиране, употреба, разкриване чрез предаване, разпространяване или друга форма на предоставяне на данните, актуализиране или комбиниране, блокиране, изтриване или унищожаване;

               в)

               „системи за обработка на информацията“ означава информационната система на Европол, аналитичните работни досиета и други системи за обработка на лични данни, както е посочено в член 10, параграф 1 от Решението за Европол;

               г)

               „информационна система на Европол“ означава системата, посочена в член 11, параграф 1 от Решението за Европол;

               д)

               „аналитично работно досие“ означава досие, открито за целите на анализа, както е посочено в член 14 от Решението за Европол;

               е)

               „органи на ЕС“ означава институции, органи, служби и агенции, създадени от или въз основа на Договора за Европейския съюз и договорите за създаване на Европейските общности, както е посочено в член 22, параграф 1 от Решението за Европол;

               ж)

               „трети страни“ означава трети държави и организации, както е посочено в член 23, параграф 1 от Решението за Европол;

               з)

               „надлежно упълномощени служители на Европол“ означава служителите на Европол, определени от директора да обработват лични данни в съответствие с настоящото решение.

         Член 2
   Обхват
   Настоящото решение се прилага към личните данни, съобщени на Европол за целите на определяне дали тези данни са свързани с неговите задачи и могат да бъдат включени в системите му за обработка на информация, с изключение на:

               а)

               личните данни, въведени в информационната система на Европол съгласно член 13, параграф 1 от Решението за Европол;

               б)

               личните данни, предложени от държава-членка, орган на ЕС или трета страна за включване в конкретно аналитично работно досие, както и личните данни, въведени в аналитично работно досие съгласно член 14 от Решението за Европол;

               в)

               личните данни, предоставени на Европол за включване в друга конкретна система за обработка на лични данни, както е посочено в член 10, параграф 1, последно изречение от Решението за Европол.

         Член 3
   Достъп и използване
   1.   Достъпът до лични данни, обработвани от Европол в съответствие с настоящото решение, се ограничава до надлежно упълномощените служители на Европол.
   2.   Без да се засяга член 17 от Решението за Европол, личните данни, обработвани от Европол съгласно настоящото решение, се използват само за целите на определяне дали тези данни са свързани със задачите на Европол и могат да бъдат включени в системите му за обработка на информация.
   3.   Когато Европол определи, че данните са свързани с неговите задачи и могат да бъдат включени в информационната система на Европол, Европол предлага на държавата-членка, предоставила данните, да въведе данните в информационната система на Европол в съответствие с член 13, параграф 1 от Решението за Европол. Ако държавата-членка не изпълни предложението на Европол, се прилага член 5 от настоящото решение.
   Член 4
   Правила за защита на личните данни и сигурност на данните
   1.   При обработката на лични данни съгласно настоящото решение Европол трябва да прилага правилата за защита на личните данни и сигурност на данните, изложени в Решението за Европол, по-специално членове 18, 27 и 35, както и правилата, приети при тяхното прилагане.
   2.   В случай че Европол реши да включи такива данни в системите за обработка на информация или да ги заличи или унищожи, той информира предоставилата ги държава-членка, органа на ЕС или съответната трета страна.
   Член 5
   Срок за съхранение на лични данни
   1.   Решението за използване на личните данни в съответствие с член 3, параграф 2 се взема възможно най-скоро и във всички случаи не по-късно от шест месеца след като тези данни са били получени от Европол.
   2.   При липса на такова решение след изтичане на шестмесечния срок въпросните лични данни се заличават или унищожават, като предоставящата държава-членка, орган на ЕС или трета страна се уведомяват за това.
   Член 6
   Отговорност
   Европол е отговорен за осигуряване на спазването на членове 3, 4 и 5 от настоящото решение.
   Член 7
   Влизане в сила
   Настоящото решение влиза в сила в същия ден, в който е датата за прилагане на Решението за Европол.

      Хага, 4 юни 2009 година.
      Одобрено от Съвета на 30 ноември 2009 година.

            Председател

         S. CLERTON

      (1)  ОВ L 121, 15.5.2009 г., стр. 37.


title: 2014/28/ЕС: Решение на Европейската централна банка от 29 август 2013 година относно мерките, необходими за вноската в акумулираната стойност на собствения капитал на Европейската централна банка и за коригиране на вземанията на националните централни банки, съответстващи на прехвърлените чуждестранни резервни активи (ЕЦБ/2013/26)

text:
               21.1.2014

               BG

               Официален вестник на Европейския съюз

               L 16/47

      РЕШЕНИЕ НА ЕВРОПЕЙСКАТА ЦЕНТРАЛНА БАНКА

   от 29 август 2013 година
   относно мерките, необходими за вноската в акумулираната стойност на собствения капитал на Европейската централна банка и за коригиране на вземанията на националните централни банки, съответстващи на прехвърлените чуждестранни резервни активи
   (ЕЦБ/2013/26)
   (2014/28/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка, и по-специално член 30 от него,
   като има предвид, че:

               (1)

               В Решение ЕЦБ/2013/28 от 29 август 2013 г. относно процентното участие на националните централни банки в алгоритъма за записване на капитала на Европейската централна банка (1) се предвижда корекция на алгоритъма за записване на капитала на Европейската централна банка (ЕЦБ) (наричан по-долу „капиталов алгоритъм“) в съответствие с член 29.3 от Устава на Европейската система на централните банки и на Европейската централна банка (наричан по-долу „Устава на ЕСЦБ“) и се установяват с действие от 1 януари 2014 г. новите тегла, определени за всяка национална централна банка (НЦБ) в коригирания капиталов алгоритъм (наричани по-долу „тегла в капиталовия алгоритъм“).

               (2)

               Корекциите на теглата в капиталовия алгоритъм и произтичащите от това промени в дяловете на НЦБ в записания капитал на ЕЦБ налагат да се коригират вземанията, които ЕЦБ е записала в полза на НЦБ на държавите членки, чиято парична единица е еврото (наричани по-долу „НЦБ от еврозоната“), в съответствие с член 30.3 от Устава на ЕСЦБ, и които съответстват на прехвърлените от НЦБ от еврозоната на ЕЦБ чуждестранни резервни активи (наричани по-долу „вземанията“). НЦБ от еврозоната, чиито вземания се увеличават в резултат на увеличаването на техните тегла в капиталовия алгоритъм от 1 януари 2014 г., следва поради това да извършат компенсаторно прехвърляне към ЕЦБ, докато ЕЦБ следва да извърши компенсаторно прехвърляне към онези НЦБ от еврозоната, чиито вземания се намаляват вследствие на намаляване на техните тегла в капиталовия алгоритъм.

               (3)

               Съгласно залегналите в Устава на ЕСЦБ основни принципи на справедливост, равнопоставеност и защита на правните очаквания, тези НЦБ от еврозоната, чийто относителен дял в акумулираната стойност на собствения капитал на ЕЦБ се увеличава в резултат на споменатите по-горе корекции, следва също да извършат компенсаторно прехвърляне към онези НЦБ от еврозоната, чийто относителен дял намалява.

               (4)

               Преди 31 декември 2013 г. и с действие от 1 януари 2014 г. съответните тегла в капиталовия алгоритъм на всяка НЦБ от еврозоната следва да се изразят като процент от общия капитал на ЕЦБ, записан от всички НЦБ от еврозоната, с цел да се изчисли корекцията в стойността на дела на всяка НЦБ от еврозоната в акумулираната стойност на собствения капитал на ЕЦБ.

               (5)

               Поради това се налага да бъде прието на ново решение на ЕЦБ, което да отмени Решение ЕЦБ/2013/15 от 21 юни 2013 г. относно мерките, необходими за вноската в акумулираната стойност на собствения капитал на Европейската централна банка и за коригиране на вземанията на националните централни банки, съответстващи на прехвърлените чуждестранни резервни активи (2), без да се засяга изпълнението на всички изискванията съгласно член 4 от Решение ЕЦБ/2013/15.

               (6)

               Съгласно член 1 от Решение 2013/387/ЕС на Съвета от 9 юли 2013 г. относно приемането на еврото от Латвия от 1 януари 2014 г. (3) в съответствие с член 140, параграф 2 от Договора за функционирането на Европейския съюз Латвия изпълнява необходимите условия за приемане на еврото и дерогацията за Латвия по член 4 от Акта за присъединяване от 2003 г. (4) ще бъде отменена от 1 януари 2014 г.,

         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение:

               а)

               „акумулирана стойност на собствения капитал“ означава сумата от резерви на ЕЦБ, сметки на ЕЦБ за преоценка и приравнените на резерви провизии на ЕЦБ, пресметнати от ЕЦБ към 31 декември 2013 г. Резервите и приравнените на резерви провизии на ЕЦБ включват, без да се ограничава широкият смисъл на понятието „акумулирана стойност на собствения капитал“, общия резервен фонд и провизиите за валутен, лихвен и кредитен риск и за риск, свързан с промяна на цената на златото;

               б)

               „дата на превод“ означава вторият работен ден, след като Управителният съвет одобри финансовите отчети на ЕЦБ за финансовата 2013 година.

         Член 2
   Вноска за резервите и провизиите на ЕЦБ
   1.   Ако делът на дадена НЦБ от еврозоната в акумулираната стойност на собствения капитал се увеличи в резултат на увеличението на теглото ѝ в капиталовия алгоритъм с действие от 1 януари 2014 г., тази НЦБ от еврозоната прехвърля на ЕЦБ на датата на превода сумата, определена в съответствие с параграф 3.
   2.   Ако делът на дадена НЦБ от еврозоната в акумулираната стойност на собствения капитал намалее в резултат на намаляването на теглото ѝ в капиталовия алгоритъм с действие от 1 януари 2014 г., тази НЦБ от еврозоната получава от ЕЦБ на датата на превода сумата, определена в съответствие с параграф 3.
   3.   На или преди датата, на която Управителният съвет одобрява финансовите отчети на ЕЦБ за финансовата 2013 година, ЕЦБ следва да изчисли и потвърди спрямо всяка НЦБ от еврозоната сумата, която тази НЦБ от еврозоната прехвърля на ЕЦБ в случаите по параграф 1, или сумата, която тази НЦБ от еврозоната получава от ЕЦБ в случаите по параграф 2. Всяка сума, която подлежи на прехвърляне или получаване, се изчислява чрез умножаване на акумулираната стойност на собствения капитал по абсолютната разлика между теглото в капиталовия алгоритъм на всяка НЦБ от еврозоната към 31 декември 2013 г. и нейното тегло в капиталовия алгоритъм с действие от 1 януари 2014 г., като резултатът се разделя на 100 и се закръглява.
   4.   Всяка сума по параграф 3 е дължима в евро на 1 януари 2014 г., но се прехвърля реално на датата на превода.
   5.   На датата на превода НЦБ от еврозоната или ЕЦБ, имаща задължение да прехвърли сума съгласно параграф 1 или параграф 2, прехвърля отделно и начислената лихва за периода от 1 януари 2014 г. до датата на превода за всяка от съответните суми, дължими от такава НЦБ от еврозоната и от ЕЦБ. Платците и получателите на лихвата съвпадат с платците и получателите на сумите, върху които се начислява тази лихва.
   6.   Ако акумулираната стойност на собствения капитал е по-малка от нула, сумите, които се прехвърлят или получават в съответствие с параграфи 3 и 5, се плащат в обратната посока на указаната в параграфи 3 и 5.
   Член 3
   Коригиране на вземанията, съответстващи на прехвърлените чуждестранни резервни активи
   1.   Тъй като корекцията на вземанията, съответстващи на прехвърлените чуждестранни резервни активи на Latvijas Banka, ще бъде уредена в отделно решение на Управителния съвет относно внасянето на капитал, прехвърлянето на чуждестранните резервни активи и вноската за резервите и провизиите на Европейската централна банка от страна на Latvijas Banka, настоящият член урежда корекцията на вземанията, съответстващи на прехвърлените чуждестранни резервни активи от други НЦБ от еврозоната.
   2.   Вземанията на НЦБ от еврозоната се коригират с действие от 1 януари 2014 г. в съответствие с теглата им в коригирания капиталов алгоритъм. Стойността на вземанията на НЦБ от еврозоната с действие от 1 януари 2014 г. е представена в третата колона на таблицата в приложението към настоящото решение.
   3.   По силата на настоящата разпоредба и без никакви допълнителни действия или актове се счита, че всяка НЦБ от еврозоната е прехвърлила или получила на 1 януари 2014 г. абсолютната стойност на вземането (в евро), записана срещу името ѝ в четвъртата колона от таблицата в приложението към настоящото решение, където „–“ означава вземането, което НЦБ от еврозоната прехвърля на ЕЦБ, а „+“ означава вземането, което ЕЦБ прехвърля на НЦБ от еврозоната.
   4.   На първия работен ден на Трансевропейската автоматизирана система за брутен сетълмент на експресни преводи в реално време (TARGET2) след 1 януари 2014 г. всяка НЦБ от еврозоната прехвърля или получава абсолютната сума (в евро), записана срещу името ѝ в четвъртата колона от таблицата в приложението към настоящото решение, където „+“ означава сумата, която НЦБ от еврозоната прехвърля на ЕЦБ, а „–“ означава сумата, която ЕЦБ прехвърля на НЦБ от еврозоната.
   5.   На първия работен ден на TARGET2 след 1 януари 2014 г. НЦБ от еврозоната или ЕЦБ, които са длъжни да прехвърлят сумите по параграф 4, прехвърлят отделно и лихвата, начислена през периода от 1 януари 2014 г. до датата на превода върху съответните суми, дължими от такава НЦБ от еврозоната или ЕЦБ. Платците и получателите на лихвата съвпадат с платците и получателите на сумите, върху които се начислява тази лихва.
   Член 4
   Общи разпоредби
   1.   Лихвата, начислена в съответствие с член 2, параграф 5 и член 3, параграф 5, се изчислява на дневна база, използвайки лихвената конвенция „реален брой изминали дни върху 360“, по лихвен процент, равен на последния разполагаем пределен лихвен процент, използван от Евросистемата в търговете ѝ за основни операции по рефинансиране.
   2.   Всяко прехвърляне в съответствие с член 2, параграфи 1, 2 и 5 и член 3, параграфи 4 и 5 се извършва отделно чрез TARGET2.
   3.   ЕЦБ и НЦБ от еврозоната, които са длъжни да извършат прехвърляния, посочени в параграф 2, дават своевременно нужните инструкции за надлежното и навременното извършване на тези прехвърляния.
   Член 5
   Влизане в сила и отмяна
   1.   Настоящото решение влиза в сила на 1 януари 2014 година.
   2.   Решение ЕЦБ/2013/15 се отменя, считано от 1 януари 2014 г. Отмяната обаче не засяга изпълнението на всички изисквания съгласно член 4 от Решение ЕЦБ/2013/15.
   3.   Позоваванията на Решение ЕЦБ/2013/15 се считат за позовавания на настоящото решение.

      Съставено във Франкфурт на Майн на 29 август 2013 година.

            Председател на ЕЦБ

         Mario DRAGHI

      (1)  Вж. стр. 53 от настоящия брой на Официален вестник.

      (2)  ОВ L 187, 6.7.2013 г., стр. 9.

      (3)  ОВ L 195, 18.7.2013 г., стр. 24.

      (4)  Акт относно условията за присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република и промените в Учредителните договори на Европейския съюз (ОВ L 236, 23.9.2003 г., стр. 33).

      ПРИЛОЖЕНИЕ

         ВЗЕМАНИЯ, СЪОТВЕТСТВАЩИ НА ЧУЖДЕСТРАННИТЕ РЕЗЕРВНИ АКТИВИ, ПРЕХВЪРЛЕНИ НА ЕЦБ

                  (EUR)

                  НЦБ от еврозоната

                  Вземане, съответстващо на чуждестранните резервни активи, които са прехвърлени на ЕЦБ на 31 декември 2013 г.

                  Вземане, съответстващо на чуждестранните резервни активи, които са прехвърлени на ЕЦБ, считано от 1 януари 2014 г.

                  Сума за превод

                  Nationale Bank van België/Banque Nationale de Belgique

                  1 401 024 414,99

                  1 435 910 942,87

                  34 886 527,88

                  Deutsche Bundesbank

                  10 871 789 515,48

                  10 429 623 057,57

                  – 442 166 457,91

                  Eesti Pank

                  103 152 856,50

                  111 729 610,86

                  8 576 754,36

                  Banc Ceannais na hÉireann/Central Bank of Ireland

                  643 894 038,51

                  672 637 755,83

                  28 743 717,32

                  Bank of Greece

                  1 129 060 170,31

                  1 178 260 605,79

                  49 200 435,48

                  Banco de España

                  4 782 873 429,96

                  5 123 393 758,49

                  340 520 328,53

                  Banque de France

                  8 190 916 316,35

                  8 216 994 285,69

                  26 077 969,34

                  Banca d’Italia

                  7 218 961 423,55

                  7 134 236 998,72

                  –84 724 424,83

                  Central Bank of Cyprus

                  77 248 740,29

                  87 679 928,02

                  10 431 187,73

                  Latvijas Banka

                  0,00

                  163 479 892,24 (1)

                  163 479 892,24

                  Banque centrale du Luxembourg

                  100 776 863,74

                  117 640 617,24

                  16 863 753,50

                  Bank Ċentrali ta’ Malta/Central Bank of Malta

                  36 798 912,29

                  37 552 275,85

                  753 363,56

                  De Nederlandsche Bank

                  2 298 512 217,57

                  2 320 070 005,55

                  21 557 787,98

                  Oesterreichische Nationalbank

                  1 122 511 702,45

                  1 137 636 924,67

                  15 125 222,22

                  Banco de Portugal

                  1 022 024 593,93

                  1 010 318 483,25

                  –11 706 110,68

                  Banka Slovenije

                  189 499 910,53

                  200 220 853,48

                  10 720 942,95

                  Národná banka Slovenska

                  398 761 126,72

                  447 671 806,99

                  48 910 680,27

                  Suomen Pankki

                  721 838 191,31

                  728 096 903,95

                  6 258 712,64

                  Общо (2)

                  40 309 644 424,48

                  40 553 154 707,06

                  243 510 282,58

         (1)  Прехвърля се с действие от датите, посочени в Решение ЕЦБ/2013/53 от 31 декември 2013 г. относно внасянето на капитал, прехвърлянето на чуждестранни резервни активи и вноската за резервите и провизиите на Европейската централна банка от страна на Latvijas Banka.

         (2)  Вследствие на закръгляването общата сума може да не съответства на сбора от всички показани отделни стойности.